Il-PN jgħid li hu kontra l-ħatra ta' Edward Scicluna bħala Gvernatur tal-Bank Ċentrali Id-Deputat Nazzjonalista Adrian Delia qal li l-kawża fil-Qorti kontra l-ftehim tal-Vitals hija prova ċara għalfejn il-ħatra ta' Edward Scicluna bħala Gvernatur tal-Bank Ċentrali se tkun ta' ħsara kbira għar-reputazzjoni ta' pajjiżna. Huwa tenna li Edward Scicluna ma ra xejn ħażin fl-iffirmar ta' memorandum of understanding qabel ħareġ it- tender tat-tliet sptarijet u ma kienx jaf li minn wara dahar kulħadd ġie ffirmat ftehim fejn il-poplu jkollu jerġa' joħroġ mitt miljun Ewro oħra lil Steward jekk il-ftehim tal-isptarijiet jiġi tterminat. Edward Scicluna stess kien qal li kieku kien imħallas mill-privat ma kienx jippermetti li jsir dan il-ftehim iżda għax imħallas mit-taxxi tan-nies ħallih għaddej meta bħala Ministru tal-Finanzi kellu jara li l-flus tan-nies jintefqu fl-aħjar mod. Adrian Delia qal li Edward Scicluna ma jħossx ir-responsabbilta' li jintervjeni jekk jara l-ħażin, ma jħarisx l-interess nazzjonali u lanqas jaf x'inhi r-responsabbilta' kollettiva tal-Kabinett tal-Ministri. Il-Kelliem tal-Oppożizzjoni għall-Governanza Tajba Karol Aquilina qal li matul iż-żmien li Edward Scicluna serva bħala Ministru tal-Finanzi twettqu l-akbar każijiet ta' governanza ħażina u abbużi finanzjarji fl-istorja ta' pajjiżna, filwaqt li m'għamel xejn quddiem it-tkissir u ż-żarmar tal-istituzzjonijiet ta' pajjiżna matul l-aħħar seba' snin. Edward Scicluna huwa taħt investigazzjoni maġisterjali dwar il-każ tal-Vitals u għalhekk ma jista' qatt jokkupa l-kariga ta' Gvernatur tal-Bank Ċentrali ta' Malta. Karol Aquilina qal li għalhekk l-Oppożizzjoni ma' tista' tkun qatt favur il-ħatra ta' Edward Scicluna bħala Gvernatur tal-Bank Ċentrali ta' Malta. Il-Kelliem tal-Oppożizzjoni għall-Finanzi Mario de Marco qal li l-kariga ta' Gvernatur tal-Bank Ċentrali hija waħda importanti peress li l-Bank Ċentrali huwa responsabbli fost l-oħrajn mill-manteniment tal-istabbilta' finanzjarja ta' pajjiżna. Edward Scicluna kien Ministru tal-Finanzi meta waslet il-kundanna tal-Moneyval minħabba n-nuqqas ta' rieda li ttieħed azzjoni konkreta fuq ir-rapporti tal-FIAU. Il-problema tar-reputazzjoni li ssemmiet ukoll mill-Fitch u kif dan qed iwassal għal diffikultajiet kbar biex banek Maltin isibu correspondent banks . Mario de Marco qal li fi żmien meta Edward Scicluna kien Ministru tal-Finanzi saru abbużi kbar bħall-garanzija bankarja tal-Electrogas, xi ħaġa li qatt ma kienet saret qabel f'pajjiżna. Għalhekk Edward Scicluna m'għandux il-kwalitajiet li hemm bżonn meta llum qegħdin naffaċċjaw l-ikbar sfidi għar-reputazzjoni ta' pajjiżna.